31993L0093
L 311/76
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/93/ЕИО НА СЪВЕТА
от 29 октомври 1993 година
относно масите и размерите на двуколесните и триколесните моторни превозни средства
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 а от него,
като взе предвид Директива 92/61/ЕИО на Съвета от 30 юни 1992 г. относно одобрението на тип двуколесни и триколесни моторни превозни средства (1),
като взе предвид предложението на Комисията (2),
в сътрудничество с Европейския парламент (3),
като взе предвид становището на Икономическия и социален комитет (4),
като има предвид, че вътрешният пазар съставлява пространство без вътрешни граници, където се осигурява свободното движение на стоки, хора, услуги и капитали; като има предвид, че трябва да се приемат необходимите мерки за функционирането му;
като има предвид, че по отношение на масите и размерите им, във всяка държава-членка двуколесните и триколесните моторни превозни средства трябва да отговарят на някои технически характеристики, постановени от задължителните разпоредби, които са различни за отделните държави-членки; като има предвид, че в резултат на различията между тях, тези разпоредби съставляват пречка за търговията в рамките на Общността;
като има предвид, че тези пречки за функционирането на вътрешния пазар могат да бъдат премахнати, ако бъдат приети еднакви изисквания от всички държави-членки на мястото на техните национални законодателства;
като има предвид, че е необходимо да се изготвят хармонизирани изисквания за масите и размерите на двуколесните и триколесните моторни превозни средства, за да могат да се прилагат процедурите за типово одобрение и за типово одобрение на компонент за всеки тип превозно средство, приети с Директива 92/61/ЕИО;
като има предвид, че при дадените размери и въздействие на предлаганата във въпросния раздел процедура, мерките на Общността, предвидени с настоящата директива, са необходими, дори належащи за постигане на поставените цели, по-специално общностното типово одобрение на превозно средство; като има предвид, че отделните държави-членки сами не могат задоволително да постигнат тази цел;
като има предвид, че изискванията на настоящата директива не задължават държавите-членки, които не допускат двуколесни моторни превозни средства да теглят ремаркета на тяхна територия, да променят своите разпоредби,
ПРИЕ НАСТОЯЩАТА ДИРЕКТИВА:
Член 1
Настоящата директива, заедно с приложението към нея, се отнася за масите и размерите на всички типове превозни средства, определени в член 1 от Директива 92/61/ЕИО.
Член 2
Процедурата за издаване на типово одобрение на компонент по отношение масите и размерите на тип двуколесно или триколесно моторно превозно средство и условията, регулиращи свободното движение на тези превозни средства, трябва да бъде такава, каквато е приета в глави II и III на Директива 92/61/ЕИО.
Член 3
Всички изменения, необходими за привеждане на изискванията на приложенията в съответствие с техническия прогрес, се приемат съгласно процедурата, предвидена в член 13 от Директива 70/156/ЕИО (5).
Член 4
1. Държавите-членки приемат и публикуват, преди 1 май 1993 г. разпоредбите, необходими за съобразяване с настоящата директива. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът за това позоваване се определят от държавите-членки.
2. Държавите-членки, считано от датата, посочена в параграф 1, по причини, свързани с масите и размерите, не могат да забраняват първоначалното пускане в движение на превозни средства, които са в съответствие с настоящата директива.
Те прилагат разпоредбите, посочени в параграф 1, считано от 1 ноември 1995 година.
3. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 5
Адресати на настоящата директива са държавите-членки.
Съставено в Брюксел на 29 октомври 1993 година.